KIRJALLINEN KYSYMYS E-0072/02 esittäjä(t): Antonios Trakatellis (PPE-DE) komissiolle. Euroopan investointipankin myöntämä rahoitus uusien koulujen rakentamiseen, joilla korvataan vanhat, asbestia sisältävät koulurakennukset.



Virallinen lehti nro 160 E , 04/07/2002 s. 0176 - 0178



KIRJALLINEN KYSYMYS E-0072/02 esittäjä(t): Antonios Trakatellis (PPE-DE) komissiolle (25. tammikuuta 2002) Aihe: Euroopan investointipankin myöntämä rahoitus uusien koulujen rakentamiseen, joilla korvataan vanhat, asbestia sisältävät koulurakennukset Ilian läänissä (esimerkiksi Inoissa, Velanidissa, Simopoulossa, Latasissa ja Kato Panagiassa) on ollut toiminnassa vuodesta 1967 lähtien monia julkisia kouluja, ja Thessalonikin läänissä on ollut toiminnassa vuodesta 1978 lähtien 18 koulua, joiden rakentamisessa on käytetty asbestia. Tämä aiheuttaa yhä laajemmat mittasuhteet saavia ongelmia, jotka koskettavat niinikään maan muita alueita, mutta Kreikan hallitus viivyttelee asiaan liittyvien rakennustöiden sisällyttämisessä yhteisön toiseen tukikehykseen. Kun otetaan huomioon, että asbestin käyttö kaikissa muodoissaan on kielletty EU:ssa viimeistään 1. tammikuuta 2005 alkaen direktiivillä 1999/77/EY(1), koska se muodostaa välittömän uhan yleiselle terveydelle ja voi aiheuttaa keuhkosyöpää ja muita hengitystiesairauksia, että yhdeksän jäsenvaltiota on jo kieltänyt kieltänyt asbestin käytön ja että Euroopan investointipankki on päättänyt myöntää Kreikalle 400 miljoonan euron lainan uusien koulurakennusten rakentamista varten, kysyn komissiolta seuraavaa: 1. Kuuluuko asbestia sisältävien koulurakennusten korvaaminen Euroopan investointipankin yhteisrahoittamiin toimenpiteisiin, ja jos kuuluu, millä Kreikan alueilla kouluja on tarkoitus korvata? 2. Kuinka monissa ja missä kouluissa yhteisön toiseen tukikehykseen kuuluvia korvaustöitä on jo tehty ja kuinka moni koulurakennus yhä sisältää asbestia? 3. Mihin toimiin komissio aikoo ryhtyä tämän ongelman korjaamiseksi ja tutkiakseen Kreikassa edelleen vallitsevaa tilannetta, jossa rikotaan yhteisön direktiivejä, koska Kreikan viranomaiset eivät ole tehneet asianmukaisia tarkastuksia ja toteuttaneet tarvittavaa valvontaa yleisen terveyden suojelemiseksi asbestin vaaroilta? (1) EYVL L 207, 6.8.1999, s. 18. Erkki Liikasen komission puolesta antama vastaus (11. maaliskuuta 2002) Komissio on tietoinen asbestiin liittyvistä terveysriskeistä. Asbesti aiheuttaa muun muassa asbestoosia, rinta- ja vatsakalvon mesotelioomaa sekä edistää eri keuhkosyövän muotojen syntymistä. Nämä haittavaikutukset huomioon ottaen ja ihmisten terveyden korkean tason suojelemiseksi komissio kieltää muutamaa poikkeusta lukuun ottamatta kaikkien asbestikuitujen saattamisen markkinoille ja käytön 26. heinäkuuta 1999 antamassaan direktiivissä 1999/77/EY(1), joka koskee tiettyjen vaarallisten aineiden ja valmisteiden (asbesti) markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun neuvoston direktiivin 76/769/ETY liitteen I mukauttamista tekniikan kehitykseen kuudennen kerran. Joulukuussa 2001 Euroopan investointipankki (EIP) allekirjoitti 400 miljoonan euron suuruisen lainan, jonka kohteena ovat Kreikassa Attikan alueella olevat tai sinne rakennettavat perusasteen ja toisen asteen koulut ja oppilaitokset. Lainan avulla on tarkoitus kunnostaa vanhoja ja rakentaa uusia koulurakennuksia sekä varustaa ne tarvittavin välinein. Hankkeen toteuttamisesta vastaa aikaisemmin valtion omistuksessa ollut mutta vuonna 1998 yksityistetty koulurakennusjärjestö (School Building Organisation SBO), jonka ainoa osakas on kuitenkin edelleen Kreikan valtio. Hanke sisältää yli 400 yksittäistä rakennushanketta, joiden tavoitteena on uusien koulujen rakentaminen ja kunnostaminen tai nykyisten laajentaminen 3500 uuden luokkahuoneen käyttöön ottamiseksi. SBO on vakuuttanut EIP:lle, että rakennustöissä ei käytetä asbestia. SBO:n mukaan Attikan alueella ei ole käytetty asbestia koulujen rakentamiseen vuoden 1980 jälkeen. Jos kunnostettavista vanhemmista rakennuksista löytyy asbestia, se ja muut vaaralliset aineet poistetaan kunnostustöiden yhteydessä. Yhteisön tukikehyksestä Kreikalle ohjelmakaudeksi 19941999 myönnetyn tuen osalta arvoisaa parlamentin jäsentä pyydetään ottamaan huomioon vastaukset, jotka komissio antoi hänen kirjalliseen kysymykseensä P-0879/99(2) ja suulliseen kysymykseensä H-0782/00(3). Komissio on pyytänyt asiasta vastaavilta Kreikan viranomaisilta luettelon kaikista kouluista, joissa on tehty asbestinpoistotöitä edellisen yhteisön tukikehyksen varoin. Saatuaan tämän luettelon komissio toimittaa sen eteenpäin arvoisalle parlamentin jäsenelle. Tarkasteltaessa Kreikan menettelytapojen yhdenmukaisuutta yhteisön lainsäädännön kanssa on otettava huomioon, että a) jäsenvaltioiden on saatettava voimaan direktiivi 1999/77/EY viimeistään 1. tammikuuta 2005 (direktiivin 2 artiklan 1 kohta) b) jäsenvaltiot eivät saa saattaa markkinoille krysotiiliasbestin uusia sovelluksia 1. tammikuuta 2005 lähtien (direktiivin 2 artiklan 3 kohta) c) sellaisten edellä mainittuja asbestikuituja sisältävien tuotteiden käyttö, jotka on asennettu ja/tai jotka ovat olleet käytössä jo ennen tämän direktiivin täytäntöönpanopäivää, on edelleen sallittu, kunnes ne poistetaan käytöstä tai niiden käyttöaika umpeutuu; jäsenvaltiot voivat kuitenkin terveydensuojelusyistä kieltää alueellaan tällaisten tuotteiden käytön ennen niiden poistamista käytöstä tai käyttöiän umpeutumista (direktiivin 1 artikla ja liite). Direktiivissä ei siten säädetä asbestin poistamisesta rakennuksista. Tästä syystä Kreikka ei riko direktiiviä 1999/77/EY, edellyttäen että se panee direktiivin täytäntöön ennen 1. tammikuuta 2005. (1) EYVL L 207, 6.8.1999. (2) EYVL C 341, 29.11.1999. (3) Kirjallinen vastaus, annettu 4.10.2000.